  Анжелика Тихонова корреспондент 3-4 куартолэзе Ижкарын Финн-угор калыкъёслэн огъяросси форумзы ортчиз. Ужрадэз йылпумъяса, азьветлӥсьёсты, егитъёслэсь азинлыко ӵектосъёссэс пусйизы но форумлэсь резолюцизэ юнматӥзы. Со сярысь элькунысь йӧскалык политикая министерстволэн пресс-службаез ивортӥз. Форумлэн резолюциез понна ваньмыз сямен делегатъёс куаразэс сётӥзы. Солы инъет ужрадэ люкаськемъёслэн ӵектонъёссы луизы. Соос пӧлын йӧскалык лулчеберетэн герӟаськем туризмез, йӧскалык спорт амалъёсты азинтыны юрттон, финн-угор но самоди кылъёсты мер удысын кутон, йӧскалык журналистикая медиафорумъёс но дышетӥсь семинаръёс ортчытъян, финн-угор но самоди кылъёсты но йӧскалык лулчеберетэз интернетын вӧлмытонлы юрттон. Калыкъёслэсь лулчеберетсэс азинтыны но тупаса улонзэс юнматыны юрттэмзы понна Финн-угор калыкъёслэн ассоциацизылэн но Йӧскалык ужъёсъя федерал агентстволэн таукарон гожтэтъёсынызы Удмуртиысь пусйизы: – Наталья Кондратьеваез – «Удмурт Кенеш» огазеяськонлэсь кыкетӥ вице-президентсэ, кылосбур тодосъя докторез; – Надежда Ураськинаез – Дышетон удысысь йӧскалык ужпумъёсты эскеронъя тодос институтлэсь кивалтӥсьсэ; – Юрий Кузнецовез – «Удмуртия» книгапоттоннилэсь кивалтӥсьсэ; – Пётр Даниловез – Фольклор кырӟанъя «Айкай» удмурт кун театрлэсь кивалтӥсьсэ; – Ангелина Решетниковаез – Анай кыллы дышетӥсьёслэн «Выжы» ассоциациенызы кивалтӥсез. Озьы ик данъетъёс но кузьымъёс егитъёслэн финн-угор кылъёсты, лулчеберетэз но сямъёсты утьыны, азинтыны но вӧлмытыны чаклам ӵектосъёссыя огъяросси конкурсын вормисьёс басьтӥзы. Устоосыз пӧлы Удмуртиысь «Куара» огазеяськонлэн удмурт анайёслы «Аныкай» медиашколалэн ӵектосэз пыриз 1-тӥ инты). Озьы ик мокша кылын видеоблогъёсты (2-тӥ инты), коми егитъёслэн «МИ» огазеяськонзылэсь «Говорящая игрушка» ӵектоссэ (3-тӥ инты) но мукетъёссэ пусйизы. Вожвылъяськонэ 11 улосвылъёсысь 47 куриськонъёс вуизы вал. Форум сяна, Ижкарын Россиын финн-угор калыкъёслэн ассоциацизылэн президиумезлэн кенешонэз ортчиз. Отын калыкъёс азьын сылӥсь ужпумъёсты эскеризы, финн-угор калыкъёслэсь вуоно ӧтчамзэс ортчытон сярысь. Сое 2021-тӥ арын сӥзьыл Петрозаводскын радъялозы Тодэ вайытом, Ижкаре Финн-угор калыкъёслэн огъяросси форумзы улсын 30-лэсь трос улосвылъёсысь ыстэм муртъёс пыриськизы. Соос пӧртэм секциосъя ужазы.  Тегъёс: Мерлык Ижкар Удмуртия Россия форум финн-угоркалыкъёс  